# 3.1. Recomendacións de uso

# Orientacións e recomendacións de uso

## Recursos materiais necesarios

Os recursos materiais necesarios para que o alumnado desenvolva con éxito o reto final son:

- O caderno de aprendizaxe, en formato físico ou dixital.
- Dispositivos móbiles, tabletas ou ordenadores con conexión a Internet e con aplicacións de ofimática para buscar a información e levar a cabo as actividades propostas no REA.
- Pantalla para que o alumnado poida proxectar vídeos ou presentacións.
- Material de papelería: folios, rotuladores, lapis, tesoiras, cartolinas...).
- Non se require material específico ou especializado para a realización de ningunha das actividades do reto e todos os medios deberían estar dispoñibles en calquera tipo de centro educativo.

## Proposta de agrupamentos para actividades grupais

Para as actividades grupais o alumnado dividirase en grupos, tendo cada un unha responsabilidade na consecución das mesmas. Recoméndase:

- Unha repartición equilibrada, tanto en número como nas capacidades do propio alumnado, para evitar descompensacións á hora de realizar as actividades e da carga de traballo dentro do propio grupo.
- Que o profesorado se encargue de distribuír o alumnado nos grupos dun xeito equilibrado.
- Que a posta en común dos resultados das actividades se fagan:
  - Nun primeiro momento, en pequenos grupos.
  - Finalmente, no grupo-clase.

## Produtos finais

Os produtos finais para acadar o reto deste REA consistirán na elaboración dunha entrevista histórica, dun xornal ilustrado e dunha obra de teatro histórica, nos que se recollan todos os contidos explicados nesta unidade:

- A entrevista histórica levarase a cabo en grupos e consistirá nunha serie de preguntas a unha persoa histórica ou ficticia que conte como era a época que estamos a estudar. Pode ser gravada en vídeo ou representada na aula.
- O xornal ilustrado farase en grupos, onde cada membro elaborará diferentes materiais (anuncios, ilustracións, entrevistas, noticiais...) realacionados co Humanismo.
- A obra de teatro histórica elaborarase en grupos e representará un feito real ou ficticio relacionado coa etapa histórica da unidade.

## Enfoque multinivel do reto

As actividades do REA, tanto as individuais como as grupais, contemplan diferentes niveis de dificultade e adáptanse ás diversas capacidades do alumnado. Correspóndelle ao docente o labor de escoller as máis adecuadas para o nivel de competencia do alumnado.

Do mesmo xeito, para acadar o reto final, propóñense tres produtos con diferente complexidade, sendo labor do persoal docente asignar o máis sinxelo ao alumnado que presente maiores dificultades de aprendizaxe.

Durante a realización das actividades e dos produtos finais o persoal docente actuará como guía do alumnado para aclarar as dúbidas que poidan ir xurdindo no alumnado ou repartir tarefas dentro dos grupos de traballo.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)